ОБЯСНИТЕЛЕН МЕМОРАНДУМ

1. Съгласно член 191, параграф 1 от Договора за функционирането на Европейския съюз, една от целите на политиката на ЕС в областта на околната среда е насърчаването на мерки на международно равнище за справяне с регионални или световни проблеми на околната среда. Тази цел включва опазването в световен мащаб на биологичните видове, включително и на китовете. Европейският съюз е поел ангажименти за опазването на китовете и другите китоподобни и е въвел законодателство в областта на околната среда, което гарантира ефективна защита в това отношение.

2. В приложение IV към Директивата за опазване на естествените местообитания[1] се изброяват всички китоподобни. Това означава, че всички видове китове са защитени срещу всякакво преднамерено посегателство, лов или убийство във водите на ЕС. В горепосочената директива също така се забранява отглеждането, транспортирането и продажбата или размяната на екземпляри, взети от дивата природа. Това законодателство не позволява възобновяването на търговския китолов сред всички популации от китове, изцяло или частично срещащи се във водите на ЕС. Поради миграционния характер на популациите от китове става ясно, че целите на Директивата за местообитанията могат да бъдат изцяло постигнати само при наличието на съпоставима международна регулаторна рамка.

3. Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях[2], прилагащ в рамките на ЕС разпоредбите на Конвенцията за международната търговия със застрашени видове от дивата флора и фауна (CITES), забранява внасянето на китоподобни в Съюза за предимно търговски цели[3]. Това високо ниво на защита е допълнително подсилено от Морската стратегия на ЕС[4] и Рамковата директива за морска стратегия[5], от която се очаква да засили защитата на китовете в ЕС, като създава благоприятни условия за постигане на общата цел за добро състояние на околната среда в океаните и моретата на ЕС.

4. В този смисъл, крайната цел на екологичната политика на ЕС по отношение на китовете е те да бъдат действително защитени. Горепосоченото законодателство в областта на околната среда осигурява високо равнище на защита посредством изчерпателно хармонизиране на правилата.

5. Политиката на ЕС по отношение на китовете няма да бъде ефективна във водите на ЕС, ако не бъде подкрепена от съгласувани действия в световен мащаб. Комисията ще работи за координирането на европейските интереси по международните въпроси, в контекста на цялостната морска политика на ЕС.

6. Международната комисия по китолова (МКК) е компетентната международна организация, която следи за опазването и грижата за популациите от китове на глобално равнище, като тя бе създадена по Международната конвенция за регламентиране на китолова (МКРК, наричана по-долу „Конвенцията“), подписана през 1946 г. Конвенцията цели „да осигури ефективното опазване и управление на популациите от китове и по този начин да позволи правомерното развитие на китоловната промишленост“ (преамбюл на Конвенцията). Членове на МКК могат да бъдат само правителствата, които спазват Конвенцията. Евентуално изменение на Конвенцията, което би позволило членството на ЕС, би изисквало ратификация на протокол от страна на всички членове на МКК. Комисията прие предложение през 1992 г.[6] за преговори за присъединяване на Съюза към Конвенцията, но Съветът не предприе по-нататъшни мерки по това предложение. Независимо от това, Съюзът има статут на наблюдател в МКК. В контекста на настоящите преговори относно реформата на МКК Комисията предлага да се подкрепят предложенията за преразглеждането на Конвенцията, включително възможността за ЕС да стане страна по МКК.

7. Търговският китолов бе преустановен през 1986 г. в резултат на мораториум, приет от мнозинството страни, представени в МКК. Несигурността по отношение на научните анализи относно статута на различните популации от китове бе основната причина за прекратяването на търговския китолов. Оттогава насам, основната редовно обсъждана тема на заседанията на МКК е дали популациите от китове са се възстановили до такава степен, че по контролиран начин да се премахне забраната за търговски китолов.

8. Двойният мандат на МКК за управление на китолова и в същото време за опазване на китовете доведе до крайно противоположни позиции през годините между водещи държави, които са за китолова, и такива държави, които му се противопоставят. Някои водещи държави, които са за китолова (например Япония, Исландия и Норвегия), системно оспорват мораториума и все още упражняват китолов за това, което те наричат научни цели или други изключения.

9. Общата забрана за търговски китолов, наложена в рамките на МКК, съответства на политиките на ЕС, определени в гореспоменатото законодателство. Важно е МКК да може да гарантира, че китовете ще бъдат ефективно защитени по целия свят. Ето защо ЕС трябва да изразява позицията си по подобни предложения на всяко заседание на МКК.

10. В съответствие с принципа за лоялно сътрудничество, залегнал в член 4, параграф 3 от Договора за Европейския съюз, и принципа за единно външно представителство на ЕС, от основно значение е държавите-членки да се подготвят за заседанията на МКК, постигайки обща позиция в рамките на Съвета. Поради ограниченията, присъщи на статута на наблюдател на ЕС, подобна позиция следва да се изразява от държавите-членки съвместно и в интерес на ЕС в рамките на МКК. Важно е също така останалите две държави-членки, които все още не са страни по МКК, да ускорят процедурата по присъединяването си. Единствено чрез съвместни действия и съвместна позиция ЕС ще има шанса да осигури разработването и налагането на адекватна и ефективна международна регулаторна рамка за защита на китовете.

11. За тази цел Комисията предлага на Съвета решение, опиращо се на следните правни основания: член 192 (политика в областта на околната среда) и член 218, параграф 9, относно изготвяне на позиция, която да бъде приета от името на ЕС в рамките на организация, създадена по силата на споразумение, когато тази организация приема решения с правни последици. Като се вземат надлежно предвид по същество екологичните цели, които Европейският съюз трябва да преследва в рамките на МКК в настоящия момент, член 43 от Договора за функционирането на Европейския съюз не е предложен като част от оперативното правно основание за настоящото решение. Настоящото решение не следва да накърнява изключителната компетентност на Европейския съюз в областта на опазването на морските биологични ресурси съгласно разпоредбите на член 3, параграф 1, буква г), във връзка с член 38 и приложение I към Договора, а следователно и за всички живи ресурси във водните басейни съгласно Общата политика в областта на рибарството съгласно Регламент (ЕО) № 2371/2002 на Съвета[7]. Също така, настоящото решение не следва да създава прецедент по отношение на всякакви бъдещи преговори относно опазването и управлението на живи ресурси във водните басейни, попадащи в обхвата на горепосочения регламент.

12. Решенията на МКК за изменение на Графика към Конвенцията имат правна сила, защото влизат в действие в рамките на указан период, без да се налага ратификация[8]. На почти всички заседания на МКК след влизане в сила на забраната, обаче, Япония предлага изменения в Графика към Конвенцията, с цел разрешаване на китолова при определени условия и de facto отмяна на забраната за лов сред някои популации. Не е възможно Съюзът да започне и да завърши вътрешните си процедури за приемане на становище едва след като други членове на МКК са дали предложения за изменения, защото последните могат да пристигат до 60 дни преди следващото заседание на МКК. Също така, тъй като предлаганата цел на Съюза е да се подкрепи разработването на цялостна международна регулаторна рамка, обхващаща всички дейности във връзка с китолова, както и противопоставяне по принцип на инициативи за вдигане на мораториума по отношение на търговския китолов, Съветът вече може да установи позицията на ЕС за следващите срещи на МКК.

13. Освен това, Съюзът следва също така да подкрепи изменения в Графика, насочени към създаване на резервати за китове.

14. Настоящото предложение за решение на Съвета е разработено въз основа на решението на Съвета, прието от Съвета по околна среда на 2 март 2009 г. по предложение на Комисията[9]. Приемането на решението на Съвета от 2009 г. позволи на Съюза да координира своята позиция по ред въпроси по време на три годишни заседания на МКК, включително и на съответните заседания между сесиите.

С оглед на горепосоченото на следващите пет заседания на Международната комисия по китолов (МКК), включително на съответните заседания между сесиите, позицията на Съюза следва да бъде в съответствие с приложението към настоящото решение.

2011/0221 (NLE)

Предложение за

РЕШЕНИЕ НА СЪВЕТА

за определяне на позицията, която да заеме Европейският съюз на следващите пет заседания на Международната комисия по китолов, включително на свързаните с тях заседания между сесиите, по отношение на предложенията за изменения на Международната конвенция за регламентиране на китолова и на нейния График

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 191, параграф 1, във връзка с член 218, параграф 9 от него,

като взе предвид предложението на Европейската комисия[10],

като има предвид, че:

1. Според член 191, параграф 1 от Договора за функционирането на Европейския съюз една от целите на политиката на ЕС в областта на околната среда е насърчаването, на международно равнище, на мерки за справяне с регионални или световни проблеми на околната среда.

2. В рамките на Съюза, Директива 92/43/ЕИО за опазване на естествените местообитания и на дивата флора и фауна (наричана по-долу „Директива за местообитанията“)[11] посочва всички китоподобни видове като представляващи интерес за ЕС и поставя изискване към държавите-членки да поддържат или възстановяват тези видове в добър консервационен статус в тези части от техните територии, които са обхванати от Договора. В приложение IV на Директивата за местообитанията са изброени всички китоподобни. Следователно, всички видове китове са строго защитени срещу всякакво преднамерено посегателство, лов или убийство във водите на ЕС. В горепосочената директива също така се забранява отглеждането, транспортирането и продажбата или размяната на екземпляри, взети от дивата природа.

3. Регламент (ЕО) № 338/97 на Съвета относно защитата на видовете от дивата флора и фауна чрез регулиране на тъговията с тях[12], прилагащ в рамките на ЕС разпоредбите на Конвенцията за международната търговия със застрашени видове от дивата флора и фауна (CITES), забранява внасянето на китоподобни в Съюза за предимно търговски цели[13].

4. Китовете са мигриращи видове. Следователно, политиките и законодателството на ЕС, свързани с китовете, ще бъдат по-ефективни във водите на ЕС, ако са подкрепени от координирани международни действия.

5. Международната комисия по китолова (МКК) е компетентната международна организация, която следи за опазването и грижата за популациите от китове на глобално равнище, и е създадена по Международната конвенция за регламентиране на китолова (МКРК), подписана през 1946 г. В МКК могат да членуват само правителства. Понастоящем, в МКК членуват двадесет и пет държави-членки на Европейския съюз[14]. Европейският съюз има статут на наблюдател и се представлява от Комисията.

6. Търговският китолов бе преустановен през 1986 г. в резултат на мораториум, приет от мнозинството държави, представени в МКК. Някои водещи китоловни държави системно оспорват мораториума и все още упражняват китолов за това, което те наричат научни цели, или изтъквайки други изключения.

7. След 60-тото годишно заседание на МКК, проведено в Сантяго де Чили през юни 2008 г., МКК обсъжда евентуална реформа на организацията. Държавите-членки следва да положат усилия да участват конструктивно във всички дискусии, отчитайки поставената цел — осигуряване на ефективна международна регулаторна рамка.

8. С оглед на променящата се ситуация в МКК и на произтичащата от нея необходимост позицията на ЕС да бъде съобразена с някои новости, Комисията ще представи допълнителни предложения за въвеждане на изменения в настоящото решение, където е целесъобразно.

9. Работата на МКК е организирана около График, уреждащ китолова в световен мащаб. Графикът е приложен към Конвенцията и се определя като неразделна част от нея. Той съдържа подробни правила за китолова, с оглед на съхраняването и използването на запасите от китове. Неговите разпоредби и измененията към него са обвързващи за страните по Конвенцията, освен в случаите, когато дадена страна официално повдигне възражение срещу някое изменение, по реда на член V, параграф 3 от МКРК.

10. Предложенията за решения за изменение на Графика, приети в рамките на МКК, могат да имат правна сила и въздействие върху постигането на целите на политиките и законодателството на ЕС по отношение на китоподобните. Някои от предложенията, които се отправят редовно на всяко заседание на МКК, са насочени към разрешаването на китоловните дейности чрез установяване на квоти и прилагане на мерки за управлението им или към създаването на резервати за китове, и изискват да се установи позицията на ЕС.

11. С оглед на факта, че целите, които Европейският съюз следва да си поставя по отношение на МКК при тези обстоятелства, са по своята същност екологични, и от съображения за целесъобразност в светлината на свързаните с тях обсъждания, състояли се през 2008 година, член 43 от Договора за функционирането на Европейския съюз не се предлага като част от оперативното правно основание на настоящото решение. Настоящото решение не следва да накърнява изключителната компетентност на Европейския съюз в областта на опазването на морските биологични ресурси съгласно разпоредбите на член 3, параграф 1, буква г), във връзка с член 38 и приложение I към Договора, а следователно и за всички живи ресурси във водните басейни съгласно Общата политика в областта на рибарството съгласно Регламент (ЕО) № 2371/2002 на Съвета[15]. Също така, настоящото решение не следва да създава прецедент по отношение на всякакви бъдещи преговори относно опазването и управлението на живи ресурси във водните басейни, попадащи в обхвата на горепосочения регламент.

12. Държавите-членки имат задължение за лоялно сътрудничество съгласно член 4, параграф 3 от Договора за Европейския съюз и не могат да поемат задължения, попадащи извън рамките на законодателството на ЕС, които могат да повлияят върху правилата на Съюза или да променят техния обхват. От решаващо значение за ефективното прокарване на интересите на ЕС спрямо трети страни е той да изразява единна позиция, основаваща се на договореностите в рамките на Съюза. Доверието в ЕС зависи от неговата способност да представя силна и съгласувана позиция.

13. Тъй като Европейският съюз е наблюдател в МКК, позицията му относно въпросите, които са в нейната компетентност, следва да се определя от Съвета и да се изразява от държавите-членки, които следва да действат единно в интерес на Съюза.

14. С оглед укрепването на позицията на Съюза в рамките на МКК, следва да се изрази подкрепа за преразглеждането на подписаната през 1946 г. Международна конвенция за регламентиране на китолова (МКРК), в посока предоставяне на възможност на ЕС да стане страна по МКК.

15. На следващите пет заседания на МКК, включително на съответните заседания между сесиите, Съюзът и държавите-членки следва да си сътрудничат тясно, за да гарантират, че евентуалните изменения на МКРК и нейния График ще бъдат в съответствие с политиката и законодателството на Съюза.

ПРИЕ НАСТОЯЩОТО РЕШЕНИЕ:

Член 1

Позицията на Европейския съюз на следващите пет заседания на Международната комисия по китолова (МКК), включително на съответните заседания между сесиите, следва да бъде в съответствие с приложението към настоящото решение и да бъде изразена от държавите-членки, действащи съвместно в интерес на Съюза.

Член 2

В случаите, когато съществува вероятност позицията по член 1 да бъде повлияна от нова научна или техническа информация, представена преди или по време на заседанията на МКК, или когато се правят предложения на място по въпроси, които все още не са предмет на позиция на ЕС, преди предложението да бъде подложено на гласуване, се съгласува обща позиция, в това число и на място, по съответното предложение.

Съставено в Брюксел на [ ]година.

За Съвета

Председател

ПРИЛОЖЕНИЕ

1. Първостепенната цел на Европейския съюз по отношение на Международната комисия по китолова (МКК) е да бъде осигурена ефективна международна регулаторна рамка за опазването и грижата за популациите от китове, която да гарантира значително подобрение в консервационния статус на китовете в дългосрочен план и да постави всички китоловни дейности под контрола на МКК.

2. Държавите-членки, като действат единно в интерес на Съюза, заемат следната позиция по предложенията за решения на МКК на следващите ѝ пет заседания и на съответните заседания между сесиите:

а) изразяване на подкрепа за запазването на мораториума върху търговския китолов, заложен в Графика;

б) противопоставяне на предложенията за нови видове китолов, които понастоящем не са предвидени в Конвенцията, освен ако тези предложения се включват само местна консумация, забраняват международната търговия, осигуряват съществено подобрение в консервационния статус на китовете в дългосрочен план, гарантират основната роля на Научния комитет в определянето на допълнителни условия за всички китоловни дейности, като същевременно поставят под контрола на МКК всички китоловни операции, извършвани от членове на МКК.

в) изразяване на подкрепа за предложенията за създаване на резервати за китове;

г) изразяване на подкрепа за предложенията за управление на китолова, извършван от местно население с цел прехрана, при условие, че не се застрашава опазването на съответните популации от китове, като се отдава необходимото внимание на принципа на предпазливост и на препоръките на Научния комитет и при условие, че китоловните дейности са регулирани по подходящ начин и уловът остава устойчив и не надвишава обема на местните нужди от прехрана;

д) изразяване на подкрепа за предложенията, чиято цел е прекратяване на извършването на „китолов с научна цел“ извън контрола на МКК;

е) изразяване на подкрепа за предложенията за установяване на механизъм и срокове за преразглеждане на Международната конвенция за регламентиране на китолова (МКРК), включително на въпросите, свързани с китолова с научна цел, видовете китолов, срещу които са изразени възражения, както и новите и нововъзникващите заплахи за китоподобните, за да се гарантира поставянето на всички китоловни дейности под контрола на МКК. Предложенията за преразглеждане на МКРК следва да включват и надежден механизъм за съблюдаване на изпълнението, както и подробен план за въвеждане на измененията;

ж) изискване предложенията за изменение на МКРК да включват възможността ЕС да стане страна по МКК, за да може ЕС да представлява себе си на заседанията.

[1] Директива 92/43/ЕИО за опазване на естествените местообитания и на дивата флора и фауна, ОВ L 206, 22.7.1992 г., стр. 7.

[2] ОВ L 61, 3.3.1997 г., стр. 1.

[3] Също така Регламент (ЕИО) № 348/81 на Съвета относно общите правила за внос на продукти от китове и други китоподобни разрешава вноса на изброени в списък продукти само при условие, че не се използват за търговски цели.

[4] Съобщение на Комисията до Съвета и до Европейския парламент: Тематична стратегия за защита и опазване на морската околна среда, COM(2005) 504 окончателен.

[5] Директива 2008/56/EО на Европейския парламент и на Съвета от 17 юни 2008 г. за установяване на рамка за действията на Общността в областта на политиката за морската околна среда.

[6] Проект на решение на Съвета, с което се упълномощава Комисията да преговаря от страна на Общността за сключване на протокол за изменение на Международната конвенция за регламентиране на китолова, Вашингтон, 2.12.1946 г. COM (92)316.

[7] Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството, ОВ L 358, 31.12.2002 г., стр. 59-80.

[8] Виж член V от Конвенцията. Според параграф 3, след деветдесет дни измененията в Графика стават обвързващи за страните, освен ако те не подадат възражение.

[9] COM(2008) 711 окончателен.

[10] ОВ C […], […] г., стр. […].

[11] ОВ L 206, 22.7.1992 г., стр. 7.

[12] ОВ L 61, 3.3.1997 г., с. 1.

[13] Също така Регламент (ЕИО) № 348/81 на Съвета относно общите правила за внос на продукти от китове и други китоподобни разрешава вноса на изброени в списък продукти само при условие, че не се използват за търговски цели.

[14] Австрия, Белгия, Кипър, Чешката република, Дания, Естония, Финландия, Франция, Германия, Гърция, Унгария, Ирландия, Италия, Люксембург, Нидерландия, Полша, Португалия, Словашката република, Словения, Испания, Швеция, Обединеното кралство, Румъния, България, Литва (април 2011 г.)

[15] Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството, ОВ L 358, 31.12.2002 г., стр. 59-80.